Uitspraak 'verligting' ná aanhouding in buiteland | Netwerk24
Deur Jackie Kruger 22 Junie 2021 17:13
'n Massiewe, groot verligting.
So sê Danie Janse van Rensburg (55), 'n inwoner van Hoekwil naby Wildernis wat byna twee jaar onregmatig in 'n tronk in Ekwatoriaal-Guinee aangehou is, oor 'n hofbeslissing dat die land se adjunkpresident hom skadevergoeding van miljoene rande moet betaal.
Waarnemende regter James Lekhuleni het Vrydag in die hooggeregshof in Kaapstad gelas dat Teodorín Obiang, adjunkpresident van Ekwatoriaal-Guinee, Janse van Rensburg R9,9 miljoen moet betaal vir vergoeding vir algemene skade, R10 miljoen vir verlies aan inkomste en R20 miljoen vir verlies aan toekomstige inkomste.
Janse van Rensburg is in 2013 in die land in hegtenis geneem en in 2015 skielik vrygelaat. Hy was destyds in die land om 'n huurooreenkoms vir 'n vliegtuig met 'n sakeman en Obiang se oom, Gabriel Mba Bela Angabi, te finaliseer, maar die transaksie het skeefgeloop.
Hy is verhinder om die land te verlaat en in die berugte Black Beach-tronk aangehou.
Danie Janse van Rensburg Foto: Facebook
Janse van Rensburg het aangevoer hy is onregmatig aangehou en het 'n eis ingestel teen Obiang, wat volgens hom verantwoordelik was vir sy aanhouding.
In 2017 het die hooggeregshof in Kaapstad 'n beslagleggingsbevel aan Janse van Rensburg toegestaan vir twee van Obiang se wonings, een in Bishopscourt van R35 miljoen en nog een van R25 miljoen by Clifton se Vierde Strand. Obiang het die aansoek teengestaan, maar die finale beslagleggingsbevel is in Augustus 2019 aan Janse van Rensburg toegestaan.
Hy sê die hofsaak duur al sowat vyf jaar. "Dit is nou die afsluiting vir ons gesin."
Hy is ook besig met 'n boek oor sy nagmerrie-ervaring. Dit sal binnekort uitgereik word.
"Ek sien die boek as iets positiefs wat uit al die slegte na vore gekom het," sê hy.
In die boek vertel hy onder meer hoe hy saam met moordenaars, bendelede en diewe in die tronk aangehou is en ook malaria en ingewandskoors oorleef het.
Hy sê hy en sy vrou, Melanie, het geen planne om Hoekwil te verlaat nie. Die egpaar het twee kinders.